REGOLAMENT TAL-KUMMISSJONI (KE) Nru 334/2007
tat-28 ta' Marzu 2007
li jemenda r-Regolament (KE) Nru 1592/2002 tal-Parlament Ewropew u tal-Kunsill dwar regoli komuni fil-kamp ta' l-avjazzjoni ċivili u li jistabblixxi Aġenzija tas-Sigurtà ta' l-Avjazzjoni Ewropea
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1592/2002 tal-Parlament Ewropew u tal-Kunsill tal-15 ta' Lulju 2002 dwar regoli komuni fil-kamp ta' l-avjazzjoni ċivili u li jistabbilixxi Aġenzija tas-Sigurtà ta' l-Avjazzjoni Ewropea (1), u b'mod partikolari l-Artikolu 6(2) tiegħu,
Billi:
(1)
L-Artikolu 6(1) tar-Regolament (KE) Nru 1592/2002 jistipula li prodotti, partijiet u apparat għandhom jikkonformaw mal-kondizzjonijiet dwar il-protezzjoni ta' l-ambjent stipulati fl-Anness 16 tal-Konvenzjoni dwar l-Avjazzjoni Ċivili Internazzjonali (minn hawn 'il quddiem il-“Konvenzjoni ta' Chicago”) hekk kif ippubblikati f'Marzu 2002 fir-rigward ta' l-Ewwel Volum u f’Novembru 1999 fir-rigward tat-Tieni Volum, bl-eċċezzjoni ta' l-Appendiċi ta' l-Anness 16;
(2)
Il-Konvenzjoni ta’ Chicago u l-annessi tagħha ġew emendati mill-adozzjoni tar-Regolament (KE) Nru 1592/2002.
(3)
Għalhekk ir-Regolament (KE) Nru 1592/2002 għandu jiġi emendat skond il-proċedura stabbilita fl-Artikolu 54(3) ta’ l-istess Regolament;
(4)
Il-miżuri previsti f'dan ir-Regolament huma skond l-opinjoni tal-Kumitat fuq l-Aġenzija Ewropea dwar is-Sigurta' fl-Avjazzjoni stabbilit bl-Artikolu 54 tar-Regolament (KE) Nru 1592/2002,
ADOTTAT DAN IR-REGOLAMENT:
Artikolu 1
L-ewwel paragrafu ta' l-Artikolu 6 tar-Regolament (KE) Nru 1592/2002, huwa mibdul b'dan li ġej:
“1. Prodotti, partijiet u apparat għandhom jikkonformaw mal-kondizzjonijiet dwar il-protezzjoni ta' l-ambjent stipulati fl-Emenda 8 ta’ l-Ewwel Volum u fl-Emenda 5 tat-Tieni Volum ta’ l-Anness 16 għall-Konvenzjoni ta’ Chicago kif applikabbli fl-24 ta’ Novembru 2005, minbarra l-Appendiċi għall-Anness 16.”
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 28 ta' Marzu 2007.